CELEX: 32011R0648
Language: lv
Date: 2011-07-04 00:00:00
Title: Komisijas Īstenošanas regula (ES) Nr. 648/2011 ( 2011. gada 4. jūlijs ), ar ko groza Regulu (EK) Nr. 1266/2007 attiecībā uz pārejas pasākumu piemērošanas laikposmu nosacījumiem, ar kādiem dažiem dzīvniekiem nosaka atbrīvojumu no Padomes Direktīvā 2000/75/EK noteiktā izvešanas aizlieguma  Dokuments attiecas uz EEZ

5.7.2011   
            
            
               LV
            
            
               Eiropas Savienības Oficiālais Vēstnesis
            
            
               L 176/18
            
         KOMISIJAS ĪSTENOŠANAS REGULA (ES) Nr. 648/2011
   (2011. gada 4. jūlijs),
   ar ko groza Regulu (EK) Nr. 1266/2007 attiecībā uz pārejas pasākumu piemērošanas laikposmu nosacījumiem, ar kādiem dažiem dzīvniekiem nosaka atbrīvojumu no Padomes Direktīvā 2000/75/EK noteiktā izvešanas aizlieguma
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2000. gada 20. novembra Direktīvu 2000/75/EK, ar ko paredz īpašus noteikumus infekciozā katarālā drudža kontrolei un apkarošanai (1), un jo īpaši tās 9. panta 1. punkta c) apakšpunktu, 11. un 12. pantu, un 19. panta trešo daļu,
   tā kā:
   
               (1)
            
            
               Komisijas 2007. gada 26. oktobra Regulā (EK) Nr. 1266/2007 par Padomes Direktīvas 2000/75/EK īstenošanas noteikumiem dažu uzņēmīgu sugu dzīvnieku kontrolei, monitoringam, uzraudzībai un pārvietošanās ierobežojumiem saistībā ar infekciozo katarālo drudzi (2) paredzēti noteikumi par dzīvnieku kontroli, monitoringu, uzraudzību un pārvietošanās ierobežojumiem saistībā ar infekciozo katarālo drudzi, pārvietojot tos aizliegto zonu robežās vai ārpus tām.
            
         
               (2)
            
            
               Regulas (EK) Nr. 1266/2007 8. pantā paredzēti nosacījumi, kas jāizpilda, lai iegūtu atbrīvojumu no Direktīvā 2000/75/EK noteiktā izvešanas aizlieguma. Minētās regulas 8. panta 1. punktā noteikts, ka uz dzīvnieku, to spermas, olšūnu un embriju pārvietošanu no saimniecības vai spermas ievākšanas vai uzglabāšanas centra, kas atrodas aizliegtajā zonā, uz citu saimniecību vai spermas ievākšanas vai uzglabāšanas centru neattiecas izvešanas aizliegums ar nosacījumu, ka tie atbilst minētās regulas III pielikumā izklāstītajiem nosacījumiem, vai, ja dzīvnieki atbilst jebkurām citām attiecīgām dzīvnieku veselības garantijām, ko pieprasa kompetentās iestādes izcelsmes vietā un ko apstiprinājušas galamērķa vietas kompetentās iestādes pirms šādu dzīvnieku pārvietošanas, pamatojoties uz riska novērtējuma pozitīvu rezultātu attiecībā uz pasākumiem pret infekciozā katarālā drudža vīrusa izplatību un aizsardzību pret slimības izplatītājiem.
            
         
               (3)
            
            
               Regulas (EK) Nr. 1266/2007 9.a panta 1. punktā ir noteikts, ka, atkāpjoties no minētās regulas III pielikumā izklāstītajiem nosacījumiem, galamērķa dalībvalstis var noteikt prasību pārejas pasākuma veidā, lai konkrētu dzīvnieku pārvietošanai, uz kuriem attiecas minētās regulas 8. panta 1. punktā paredzētais atbrīvojums, tiktu piemēroti papildu nosacījumi, pamatojoties uz riska novērtējumu, kurā ņemti vērā entomoloģiskie un epidemioloģiskie apstākļi, kādos dzīvnieki ir ievesti. Šie papildu nosacījumi jo īpaši paredz, ka dzīvniekiem jābūt jaunākiem par 90 dienām, tiem kopš dzimšanas jābūt turētiem ierobežotā vietā, kas ir aizsargāta pret slimības pārnēsātājiem, un ar dzīvniekiem ir jāveic konkrēti testi, kuri norādīti minētās regulas III pielikumā.
            
         
               (4)
            
            
               Ar Regulu (EK) Nr. 1266/2007, kas grozīta ar Regulu (ES) Nr. 1142/2010 (3) pagarināja Regulas (EK) Nr. 1266/2007 9.a pantā paredzēto pārejas pasākumu piemērošanas laikposmu vēl par sešiem mēnešiem, līdz 2011. gada 30. jūnijam. Pieņemot Regulu (ES) Nr. 1142/2010, uzskatīja, ka Regulas (EK) Nr. 1266/2007 III pielikumā būs jau formulēti jauni noteikumi kritērijiem, pēc kuriem nosaka pret slimības pārnēsātājiem aizsargātus uzņēmumus, un ka šādi pārejas pasākumi vairs nebūs vajadzīgi. Tomēr šie plānotie minētās regulas III pielikuma grozījumi vēl nav izstrādāti.
            
         
               (5)
            
            
               Kamēr nav pieņemti grozījumi Regulas (EK) Nr. 1266/2007 III pielikumā par uzņēmumiem, kas ir aizsargāti pret slimības pārnēsātājiem, Regulas (EK) Nr. 1266/2007 9.a panta 1. punktā paredzētais pārejas pasākumu piemērošanas laikposms ir jāpagarina vēl uz gadu.
            
         
               (6)
            
            
               Tādēļ attiecīgi jāgroza Regula (EK) Nr. 1266/2007.
            
         
               (7)
            
            
               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1266/2007 9.a panta 1. punkta ievada teikumā datumu “2011. gada 30. jūnijam” aizstāj ar datumu “2012. gada 30. jūnijam”.
   2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 4. jūlijā
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 327, 22.12.2000., 74. lpp.
   
      (2)  OV L 283, 27.10.2007., 37. lpp.
   
      (3)  OV L 322, 8.12.2010., 20. lpp.